Document ID: 32010R0879

REGOLAMENT TAL-KUMMISSJONI (UE) Nru 879/2010
tas-6 ta’ Ottubru 2010
li jemenda r-Regolament (KE) Nru 554/2008 fir-rigward tal-kontenut minimu ta’ 6-fitasi (Quantum Phytase) bħala addittiv tal-għalf għat-tiġieġ li jbidu
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 fuq l-additivi għall-użu fl-għalf tal-annimali (1), u b’mod partikolari l-Artikolu 13(3) tiegħu,
Billi:
(1)
L-użu ta’ 6-fitasi (KE 3.1.3.26) (Quantum Phytase) bħala addittiv tal-għalf għat-tiġieġ għat-tismin, it-tiġieġ li jbidu, il-papri għat-tismin, id-dundjani għat-tismin u l-ħnienes miftuma ġie awtorizzat għal 10 snin permezz tar-Regolament tal-Kummissjoni (KE) Nru 554/2008 tas-17 ta’ Ġunju 2008 rigward l-awtorizzazzjoni ta’ 6-phytase (KE 3.1.3.26) (Quantum Phytase) bħala addittiv fl-għalf (2).
(2)
Skont l-Artikolu 13(3) tar-Regolament (KE) Nru 1831/2003, id-detentur tal-awtorizzazzjoni ressaq applikazzjoni li permezz tagħha talab li jinbidlu l-kundizzjonijiet tal-awtorizzazzjoni ta’ dak l-addittiv tal-għalf għal meta jintuża mat-tiġieġ li jbidu billi titnaqqas id-doża minima rakkomandata ta’ 6-fitasi (KE 3.1.3.26) (Quantum Phytase) minn 2 000 FTU/kg għal 250 FTU/kg. Dik l-applikazzjoni kellha magħha d-dejta rilevanti li ssostni t-talba biex isseħħ il-bidla.
(3)
L-Awtorità Ewropea dwar is-Sikurezza tal-Ikel, fl-opinjoni tagħha tal-10 ta’ Marzu 2010, ikkonkludiet li l-addittiv 6-fitasi (KE 3.1.3.26) (Quantum Phytase) huwa effikaċi fit-tiġieġ li jbidu fid-doża minima mitluba ta’ 250 FTU/kg tal-għalf komplet (3).
(4)
Il-kundizzjonijiet stipulati fl-Artikolu 5 tar-Regolament (KE) Nru 1831/2003 huma ssodisfati.
(5)
Ir-Regolament (KE) Nru 554/2008 għandu, għaldaqstant, jiġi emendat skont dan.
(6)
Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina tal-Ikel u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Anness tar-Regolament (KE) Nru 554/2008 jeħodlu postu t-test fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum minn meta jiġi ppubblikat f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-6 ta’ Ottubru 2010.

Labels: 0
17
6